**Informatīvais ziņojums**

**Par Latvijas Republikas nacionālo pozīciju apstiprināšanu Eiropas Savienības Vispārējo lietu padomes 2012. gada 24. aprīļa sanāksmei**

1. **Eiropas Savienības Ministru padomes sanāksmju darba kārtība**

2012. gada 24.aprīlī Luksemburgā notiks Vispārējo lietu padomes sanāksme. Darba kārtībā:

1. ES daudzgadu budžets 2014.-2020.gadam (sarunu ietvara sadaļas par Kohēzijas politiku un Kopējo lauksaimniecības politiku);
2. Kohēzijas politikas regulējuma pakete.

Nacionālās pozīcijas

* + - 1. Ārlietu ministrija šai sanāksmei ir izstrādājusi nacionālo pozīciju Nr.3. par **„Par ES daudzgadu budžetu 2014.-2020.gadam”**.

2011.gada 29.jūnijā Eiropas Komisija (EK) nāca klajā ar priekšlikumu Eiropas Savienības (ES) daudzgadu budžetam 2014.-2020. gadam. Šobrīd ir noslēgusies ES daudzgadu budžeta skaidrojošā fāze. Dānijas prezidentūra ir uzsākusi sarunu fāzi un tās mērķis ir mazināt dalībvalstu viedokļu atšķirības galvenajos jautājumos un panākt 2012.gada jūnija Eiropadomē vienošanos par ES daudzgadu budžeta sarunu ietvara tekstu, atstājot ierobežotu skaitu atvērto jautājumu - finansējuma apjomu un sadalījumu.

Vispārējo lietu padomē plānota diskusija par sarunu ietvara Kohēzijas politikas, Eiropas Infrastruktūras savienošanas instrumenta (*Connecting Europe Facility – CEF*) un Kopējās lauksaimniecības politikas elementiem.

Pozīcijā Nr.3 „Par ES daudzgadu budžetu 2014.-2020.gadam” atspoguļota Latvijas nostāja, ņemot vērā Dānijas prezidentūras piedāvājumu sarunu ietvaram, kā arī dalībvalstu paustos viedokļus par to. Pozīcijā attīstīti arī citi elementi, kam ir būtiska ietekme uz sarunu gaitu un iespējamo iznākumu, un tajā netiek dublētas spēkā esošās nacionālās pozīcijas par EK priekšlikumiem. Nepieciešamības gadījumā šī pozīcija tiks atjaunota.

Sarunu ietvara sadaļā par Kohēzijas politiku Latvijai nozīmīgākais jautājums ir par piešķīruma ierobežojuma (*capping*) likmi. Latvijas interesēs ir nākamajā plānošanas periodā saglabāt Kohēzijas finansējuma apjomu vismaz līdzšinējā līmenī absolūtos skaitļos. Tāpēc Latvija pozitīvi vērtē prezidentūras priekšlikumu paredzēt diferencēto piešķīruma ierobežojuma likmi dalībvalstīm atkarībā no to attīstības līmeņa. Kontekstā ar šo priekšlikumu, Latvijai ir svarīgi sarunu ietvarā iekļaut nosacījumu, ka tām dalībvalstīm, kurās bijis negatīvs IKP pieaugums un, kurās uzrādīti labi līdzekļu absorbcijas rādītāji, jāpiemēro esošā periodā struktūrfondiem un Kohēzijas fondam noteiktais piešķīruma ierobežojuma līmenis.

Attiecībā uz Eiropas Infrastruktūras savienošanas instrumentu (CEF) Latvijai būtiski, lai Kohēzijas fonda finansējums CEF transporta projektu īstenošanai būtu papildus nacionālajam Kohēzijas politikas finansējuma piešķīrumam.

Sarunu ietvara sadaļā par Kopējo lauksaimniecības politiku Latvijai svarīgākais jautājums ir tiešo maksājumu izlīdzināšana. Latvijas interesēs ir sarunu ietvarā paredzēt nosacījumu par minimālā tiešmaksājumu līmeņa (% no ES vidējā) noteikšanu tām dalībvalstīm, kuru tiešie maksājumi arī pēc Komisijas paredzētās izlīdzināšanas paliks ievērojami zem ES vidējā līmeņa.

1. Finanšu ministrija šai sanāksmei ir izstrādājusi nacionālo pozīciju Nr.3**. „Par ES Kohēzijas politikas regulu priekšlikumiem 2014. – 2020. gada plānošanas periodam”**.

2012. gada 24. aprīļa Vispārējo lietu padomē plānots panākt vispārēju vienošanos par Kohēzijas politikas regulējuma paketes sešiem jautājumu blokiem, kas ir sekojoši: programmēšana, ex-ante nosacījumi, vadība un kontrole, uzraudzība un izvērtēšana, attiecināmība un lielie projekti. Latvijas galvenās intereses par Dānijas prezidentūras laikā izstrādāto kompromisa piedāvājumu ir šādas.

Latvija kopumā atzinīgi vērtē Prezidentūras kompromisa piedāvājumu par sešiem jautājumu blokiem, kas atrisina lielāko daļu Latvijas problemātisko jautājumu sākotnējā Regulu paketes piedāvājumā.

Latvija uzskata, ka līdz galam nav atrisināts Latvijai būtiskais jautājums par Vadošās iestādes un Audita iestādes atrašanos vienā publiskajā institūcijā. Lai arī kompromisa piedāvājums paredz lielāku elastību šajā jautājumā, tomēr tas nedod pietiekošu skaidrību attiecībā uz kritērijiem un termiņiem, kādos tiks pieņemts lēmums par iespēju dalībvalstīs, kur Vadošā un Audita iestāde atradusies vienā institūcijā šajā periodā, turpināt darbu pēc esošās institucionālās shēmas arī nākamajā periodā. Latvija aicina EK pēc iespējas ātrāk publiskot skaidrus kritērijus un kartību, pēc kuras tiks vērtēta esošās audita sistēmas atbilstība un noteikts, vai iestādes arī turpmāk var atrasties vienā publiskajā institūcijā.

Latvija neatbalsta Prezidentūras priekšlikumu, kas ES 2020 un Kohēzijas politikas sasaisti paredz nodrošināt ar konkrētām valstīm adresētas Padomes rekomendācijām Līguma par ES darbību 121.(2) un 148.(4) panta izpratnē. Latvija uzskata, ka kompromisa teksts precizējams, atzīstot Nacionālās reformu programmas kā galvenās references dokumentu starp ES fondiem un ES 2020, kas ļautu izvairīties no paralēliem rekomendāciju ieviešanas procesiem dalībvalstīs, kā arī atvieglotu dalībvalstu un EK administratīvo slogu, tajā pašā laikā nodrošinot kvalitatīvu sasaisti ar ES 2020 stratēģiju.

Papildus iepriekš izteiktajam Latvijas viedoklim par Dānijas prezidentūras laikā izstrādāto kompromisa variantu, pozīcijā tiek precizēta Latvijas nostāja šādos jautājumos:

Latvija uzskata, ka ir nepieciešamas rast risinājumu Latvijai, lai tiktu nodrošināts pieejamais Kohēzijas politikas finansējuma apjoms vismaz 2007. – 2013. gada perioda līmenī, neskatoties uz to, ka EK ierosinājums visām dalībvalstīm noteikt nacionālā kohēzijas politikas finansējuma piešķīruma griestu līmeni 2,5% no IKP apmērā Latvijai nozīmē būtisku pieejamā finansējuma samazinājumu.

Latvija atbalsta EK pieeju, ka Kohēzijas politikai jābūt tematiski fokusētai, lai tās ieviešana veidotu investīciju kritisko masu un attiecīgi novestu pie nozīmīgiem rezultātiem, demonstrējot Kohēzijas politikas pievienoto vērtību. Latvija neiebilst pret EK piedāvāto mehānismu tematiskās koncentrācijas nodrošināšanai - Kohēzijas politikas finansējuma iezīmēšanu konkrētiem tematiskajiem mērķiem, kā arī  ERAF regulas priekšlikumā ierosināto finansējuma apjoma iezīmēšanu (*earmarking*) konkrētiem tematiskiem mērķiem.

**2. Latvijas delegācija Vispārējo lietu padomes 2012. gada 24. aprīļa sanāksmei**

Delegācijas vadītājs: Edgars Rinkēvičs, ārlietu ministrs

Delegācijas dalībnieki: Ilze Juhansone, pastāvīgā pārstāve ES;

 Artis Bērtulis, Ārlietu ministrijas ES direkcijas vadītājs – vēstnieks;

 Astra Kurme, Ārlietu ministrijas Valsts sekretāra vietniece – administratīvā direktore;

 Anda Catlaka, Pastāvīgās pārstāvniecības ES padomniece;

 Sofja Ribkina, Finanšu ministrijas nozares padomniece Pastāvīgajā pārstāvniecībā ES;

 Edīte Bērziņa, Finanšu ministrijas nozares padomniece Pastāvīgajā pārstāvniecībā ES;

 Dace Arāja, Zemkopības ministrijas nozares padomniece Pastāvīgajā pārstāvniecībā ES;

 Ieva Valtmane, Finanšu ministrijas Eiropas Savienības fondu stratēģijas departamenta. Stratēģiskās plānošanas nodaļas vadītājas vietniece.

Iesniedzējs: ārlietu ministrs E.Rinkēvičs

Vīza: valsts sekretārs A.Teikmanis

19.04.2012. 15:00

859

Kristine Stepa, 67016407

Kristine.Stepa@mfa.gov.lv